b'\n_START_ARTICLE_\nPatrick Cehlin\n_START_SECTION_\nSeuraura\n_START_PARAGRAPH_\nCehlin on Flemingsbergs IK:n kasvatti. H\xc3\xa4n siirtyi my\xc3\xb6hemmin juniorina Djurg\xc3\xa5rdens IF:\xc3\xa4\xc3\xa4n, jossa Cehlin voitti J18 Allsvenskanin mestaruuden kev\xc3\xa4\xc3\xa4ll\xc3\xa4 2008. Kaudella 2008\xe2\x80\x932009 h\xc3\xa4n oli tehoilla 10+25=35 Djurg\xc3\xa5rdenin J20-joukkueen toiseksi paras pistemies Marcus Kr\xc3\xbcgerin j\xc3\xa4lkeen. Cehlin ker\xc3\xa4si my\xc3\xb6s 110 j\xc3\xa4\xc3\xa4hyminuuttia, joilla h\xc3\xa4n sijoittui J20 SuperElitin runkosarjan j\xc3\xa4\xc3\xa4hyp\xc3\xb6rssiss\xc3\xa4 yhdeks\xc3\xa4nneksi. Cehlin debytoi kauden aikana my\xc3\xb6s Elitseriess\xc3\xa4 pelaten siell\xc3\xa4 kaksi ottelua. H\xc3\xa4n pelasi ensimm\xc3\xa4isen Elitserien-ottelunsa 26. joulukuuta 2008 R\xc3\xb6gle BK:ta vastaan._NEWLINE_Tulokaskaudellaan 2009\xe2\x80\x932010 Cehlin teki Elitserienin runkosarjassa 54 ottelussa tehot 5+6=11. H\xc3\xa4n teki Elitserien-uransa avausmaalin 8. lokakuuta 2009 Lule\xc3\xa5 HF:\xc3\xa4\xc3\xa4 vastaan. Cehlin voitti kev\xc3\xa4\xc3\xa4ll\xc3\xa4 2010 Elitserien-hopeaa. H\xc3\xa4n teki huhtikuussa 2010 kaksivuotisen jatkosopimuksen Djurg\xc3\xa5rdenin kanssa. Nashville Predators varasi Cehlinin 126. pelaajana NHL:n varaustilaisuudessa 2010. _NEWLINE_Kaudella 2010\xe2\x80\x932011 Cehlin pelasi Elitserienin lis\xc3\xa4ksi my\xc3\xb6s Djurg\xc3\xa5rdenin J20-joukkueessa kev\xc3\xa4\xc3\xa4n 2011 pudotuspeleiss\xc3\xa4, jotka p\xc3\xa4\xc3\xa4ttyiv\xc3\xa4t pronssiin. Kausi 2011\xe2\x80\x932012 h\xc3\xa4nell\xc3\xa4 p\xc3\xa4\xc3\xa4ttyi Djurg\xc3\xa5rdenin Elitserien-joukkueen putoamiseen sarjatasoa alemmas HockeyAllsvenskaniin. Cehlin teki toukokuun 2012 lopulla kolmivuotisen tulokassopimuksen h\xc3\xa4net varanneen NHL-joukkue Nashville Predatorsin kanssa._NEWLINE_Cehlin siirtyi Predatorsin organisaatioon kaudeksi 2012\xe2\x80\x932013, jolloin h\xc3\xa4n pelasi kautensa l\xc3\xa4hinn\xc3\xa4 AHL-joukkue Milwaukee Admiralsissa tehden 70 runkosarjaottelussa tehot 9+23=32 sek\xc3\xa4 nelj\xc3\xa4ss\xc3\xa4 playoff-ottelussa yhden maalin. Cehlin pelasi my\xc3\xb6s yhden ottelun ECHL-joukkue Cincinnati Cyclonesissa. Kesken kolmannen sopimuskautensa 2014\xe2\x80\x932015, tammikuussa 2015 Predators lainasi h\xc3\xa4net loppukaudeksi kotimaahansa SHL-joukkue Leksands IF:n riveihin. Joukkue putosi kauden p\xc3\xa4\xc3\xa4tteeksi HockeyAllsvenskaniin, mutta Cehlin siirtyi kaudeksi 2015\xe2\x80\x932016 puolestaan SHL:n nousijajoukkue R\xc3\xb6gle BK:hon kaksivuotisella sopimuksella. H\xc3\xa4n oli joukkueen paras maalintekij\xc3\xa4 ja toiseksi paras pistemies Jack Connollyn j\xc3\xa4lkeen tehoilla 20+16=36. Cehlin jakoi koko SHL:n maalip\xc3\xb6rssin nelj\xc3\xa4nnen sijan F\xc3\xa4rjestad BK:n Milan Gula\xc5\xa1in kanssa. Kausi h\xc3\xa4nell\xc3\xa4 p\xc3\xa4\xc3\xa4ttyi kuitenkin jo 17 ottelun j\xc3\xa4lkeen aivot\xc3\xa4r\xc3\xa4hdykseen._NEWLINE_Kaudeksi 2017\xe2\x80\x932018 Cehlin siirtyi kaksivuotisella sopimuksella Lule\xc3\xa5 HF:\xc3\xa4\xc3\xa4n. H\xc3\xa4n oli 14 osumallaan joukkueen toiseksi paras maalintekij\xc3\xa4 Emil Larssonin j\xc3\xa4lkeen. Cehlin pelasi p\xc3\xa4\xc3\xa4vamman takia runkosarjassa kuitenkin vain 36 ottelua.'